Høyre presser MDG til å velge side
– Jeg har snakket med MDG, og har sagt at jeg synes det riktige er at Raymond Johansen og Ap nå har retten til å ta initiativet til å avklare om det er nytt flertall. Samtidig har jeg sagt at vi er villige til å snakke med MDG dersom Ap ikke lykkes, sier byrådsleder Stian Berger Røsland (H) til VG. Han forteller at disse samtalene ikke har vært formelle møter, men at han har snakket med både Rasmus Hansson, Oslo-leder Torkil Vederhus og MDGs førstekandidat i Oslo, Lan Marie Nguyen Berg. Les også: Valgforsker om De grønne: – De har veldig mye makt nåSom VG tidligere har skrevet, har MDG nemlig takket nei til å gi Ap «første initiativ» til å forhandle med dem. Partiet tviholder på at de vil høre hva begge sider har å tilby. Det inntrykket bekrefter Røsland. – MDG har svart at de gjerne snakker med oss begge, og at de vil ha gjennomslag for sin politikk, sier Røsland. – At dere har snudd, og likevel holder døren på gløtt for samtaler med dem, gjør dere det for å få dem til å vise om de er «blokkuavhengige»? – Vel, det er en veldig komplisert sammensetning i bystyret, så nå vil det vise seg hvilken vei MDG faktisk går, til Ap eller til oss. Jeg blir ikke overrasket om Raymond Johansen klarer å skaffe et nytt flertall, men jeg er forberedt på at det kan ta tid, sier Røsland. Han peker på at han for fire år siden selv ikke hadde en plattform klart for sitt byråd før dagen før det nye bystyret skulle konstitueres. Det skjer først 21. oktober. Under valgkampen sa Høyre at de ikke ville forhandle med MDG, men så snudde de på valgnatten.Tirsdag kom det nye uklare meldinger: Først gikk byrådsleder Stian Berger Røsland ut i VG og sa at det naturlige var at Raymond Johansen fikk ta initiativet i sonderingene. Så kom ordfører Fabian Stang på banen og sa at han ble sittende til han ble kastet. Slik forklarer kilder i Høyre tankegangen bak snuoperasjonene: * Da Høyre før valget sa at det var uaktuelt å forhandle med MDG, var det fordi de i et stort flertall av sakene har stemt sammen med Rødt, og at den politiske avstanden ble ansett som for stor. * Like etter valglokalene lukket på valgdagen mandag 14. september, gikk Fabian Stang ut i VG og så at de vil åpne for forhandlinger med MDG likevel. Årsaken til snuoperasjonen var at de så at det var en mulighet for flertall sammen med MDG og sentrum, uten Frp. * Men utover valgnatten viste resultatet at Høyre trenger støtte fra både Frp og MDG, for å få flertall bak et nytt borgerlig byråd. Det mener byrådsleder Røsland er en for stor politisk spagat. – Under valgkampen sa vi at det vi har sett av MDG i praksis i bystyret ikke støttet påstanden om å være blokkuavhengige. Nå sier de at de vil forhandle begge veier, så da avviser vi ikke det. Samtidig vet vi at avstanden mellom MDG og Frp er stor, sier Røsland.Røsland sier Høyres avtale med MDG når er at de skal «treffes når MDG føler seg klare». Men VG vet at MDG vil ha møter med både Høyre og Ap de neste dagene. På valgnatten var Aps byrådslederkandidat Raymond Johansen klar på at han skulle ha møter med Miljøpartiet De Grønne (MDG), som med sine fem mandater sitter på nøkkelen til hvem som får styre hovedstaden. – Jeg er klar til å begynne å ringe rundt, og har allerede begynt litt. Jeg skal bruke tirsdagen på å avtale når vi kan møtes, og jeg har stor tro på at jeg kan møte med MDG allerede på onsdag, sa Johansen til VG. Tirsdag gjentok han dette på NRK. Men onsdag morgen fikk VG bekreftet fra Oslo Ap at det ikke blir noe møte med MDG i løpet av onsdagen. Det blir i stedet «uformelle sonderinger» senere i uken. Det skal være praktiske årsaker til at «sonderingene» skyves på.MDGs talsmann og eneste stortingsrepresentant Rasmus Hansson tekster til VG at denne type sonderinger er «nytt for oss». Han viser ellers til lokallaget i Oslo, som skal lede sonderingene. – Det skjer ikke så mye, sier lokallagsleder Torkil Vederhus til VG. Vederhus sier partiet snakker med alle partier. – Vi har ganske god tid her, så vi bruker tiden på å finne ut hvem som gir oss mest. Vi har tydelige prioriteringer på klima og miljø, sier Torkil Vederhus og viser til at det nye byrådet må være på plass innen 21. oktober. – Når vil det bli reelle forhandlinger? – Det er vanskelig å si. Det kan ta tid, sier Vederhus.
Høyre vil bruke forhandlingene om Oslo-makten for å vise hvilken blokk Miljøpartiet De Grønne virkelig støtter.